Nóg 'n verdagte vas oor moord op plaasvoorman | Maroela Media
Jasper von Kleist. Foto: Via Facebook
Jasper von Kleist (57) is op 21 Maart op die Dale-plaas tydens 'n plaasaanval doodgeskiet. Sy vriendin, Sonja Joubert (55), is in haar arm gewond.
Sakkie Louwrens, direkteur van die Heritage Protection Group (HPG), het aan Maroela Media gesê HPG-lede het die verdagte in die Makotopong-nedersetting naby Polokwane in hegtenis geneem. Volgens Louwrens is dié man die vyfde verdagte wat in verband met die plaasaanval in hegtenis geneem is.
Die verdagte wat in hegtenis geneem is. Foto: Heritage Protection Group
Louwrens het aan Maroela Media gesê daar word na nog drie verdagtes gesoek. Volgens hom was al hierdie verdagtes nie op die plaas tydens die aanval nie, maar was hulle na bewering almal deel van die beplanning van die aanval en het almal glo 'n rol gespeel in die uitvoer daarvan.
Volgens Louwrens is daar tydens die verdagte se inhegtenisneming beslag gelê op 'n vuurwapen, ammunisie, messe en selfone. Dit is nog nie duidelik of dié vuurwapen in die uitvoer van die misdaad gebruik is nie, maar dit sal na verwagting deur ballistiese toetse bepaal kan word. Die verdagte sal volgens Louwrens Donderdag in die hof verskyn.
Maroela Media kon ondanks talle navrae nie kommentaar by die polisie kry nie.
Maroela Media het vroeër berig Von Kleist en Joubert was in hul huis op die plaas toe daar deur die voordeur van die huis op hulle geskiet is. Von Kleist is in die bors gewond en is op die toneel dood verklaar. Die plaaseienaar, Nico Solomon, se 34-jarige seun, Charlie, is ook tydens die aanval gewond.